Komisijos sprendimas
2001 m. spalio 23 d.
iš dalies keičiantis Sprendimą 93/197/EEB dėl arklinių šeimos gyvūnų importo iš Sen Pjero ir Mikelono
(pranešta dokumentu Nr. C(2001) 3166)
(tekstas svarbus EEE)
(2001/754/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl veterinarijos reikalavimų, reglamentuojančių arklinių šeimos gyvūnų importą iš trečiųjų valstybių ir jų judėjimą [1], su paskutiniais pakeitimais, padarytais Komisijos sprendimu 2001/298/EB [2], ypač į jos 13 straipsnio 2 dalį, 15 straipsnį, 16 straipsnį, 19 straipsnio i ir ii papunkčius,
kadangi:
(1) Tarybos sprendimu 79/542/EEB [3] su paskutiniais pakeitimais, padarytais komisijos sprendimu 2001/731/EB [4], sudarytas trečiųjų valstybių, iš kurių valstybės narės leidžia importuoti galvijus, kiaules, arklinių šeimos gyvūnus, avis ir ožkas, šviežią mėsą bei mėsos produktus, sąrašas.
(2) Sen Pjeras ir Mikelonas yra įtraukti į Sprendimo 79/542/EEB 1 dalį, todėl importuoti į valstybes nares arklinių šeimos gyvūnus iš esmės yra leista.
(3) Komisijos sprendimu 93/197/EEB [5] su paskutiniais pakeitimais, padarytais Sprendimu 2001/619/EB [6], buvo nustatyti gyvūnų sveikatos reikalavimai ir veterinarinis sertifikavimas importuojant registruotus arklinių šeimos gyvūnus bei veislei ir produkcijai skirtus arklinių šeimos gyvūnus.
(4) Po Komisijos veterinarinės inspekcinės misijos Sen Pjere ir Mikelone išaiškėjo, kad veterinarinės tarnybos pakankamai kontroliuoja gyvūnų sveikatos būklę ir visų pirma dėl veikiančių karantino punktų arklinių šeimos gyvūnus iš trečiųjų valstybių galima saugiai importuoti į Sen Pjerą ir Mikeloną.
(5) Dėl to tikslinga gyvūnų sveikatos reikalavimus ir veterinarinį sertifikavimą arklinių šeimos gyvūnus importuojant į valstybes nares nustatyti atsižvelgiant į gyvūnų sveikatos būklę konkrečioje trečiojoje valstybėje ir atitinkamai iš dalies pakeisti Sprendimą 93/197/EEB.
(6) Siekiant aiškumo, trečiųjų valstybių sąrašuose darant dalinius pakeitimus, reikėtų naudoti valstybės ISO kodą.
(7) Šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti iš Sen Pjero ir Mikelono registruotus arklinių šeimos gyvūnus bei veislei ir produkcijai skirtus arklinių šeimos gyvūnus, kurie atitinka reikalavimus, nustatytus Sprendimo 93/197/EEB II priede pateiktame G gyvūnų sveikatos sertifikate.
2 straipsnis
Sprendimas 93/197/EEB iš dalies keičiamas taip:
1. I priedas papildomas šiais žodžiais:
"G grupė
Sen Pjeras ir Mikelonas (PM)"
2. II priedas papildomas:
a) "G Sveikatos sertifikatas registruotų arklinių šeimos gyvūnų bei veislei ir produkcijai skirtų arklinių šeimos gyvūnų importui iš trečiųjų valstybių, priskirtų G grupei."
;
b) šio sprendimo priedu.
3 straipsnis
Šis sprendimas skirtas valstybėms narėms.
Priimta Briuselyje, 2001 m. spalio 23 d.